Франсиско де Кеведо
Любов, постоянна и след смъртта

Превод от испански: Александър Муратов, Атанас Далчев, 1978

chitanka.info

Очите ми ще склопи сянката последна,

отнемайки ми белия прекрасен ден,

и моята душа за полет дръзновен

ще може да развърже свойта мощ победна,

но и оттатък паметта ми непреклонна

не ще забрави тоя бряг, де страдах аз,

студената вода пламтящата ми страст

ще знае да преплува въпреки закона.

Душа, тъмница за която бил е бог,

и вени, дали огън на кръвта гореща,

и мозък, грял на мисли с пламъка висок:

плътта изчезва, не вълнението в тях;

ще бъдат пепел те, но пепел, що усеща,

ще бъдат вече прах, обаче влюбен прах.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.